Alkoholinkäyttö on yhteydessä yli 200 sairauteen ja vammaan. Alkoholi aiheuttaa syövän lisäksi useita muitakin kansansairauksia, kuten sydän- ja verisuonisairauksia sekä tyypin 2 diabetesta. Alkoholista aiheutuu runsaasti tapaturmia ja liikennevahinkoja. Alkoholinkäyttö onkin yleinen kuolinsyy.
Runsas alkoholinkäyttö voi aiheuttaa mielenterveysongelmia tai käyttäytymiseen liittyviä sairauksia.
Alkoholi estää useiden ravintoaineiden, kuten A-, B-, C- ja D-vitamiinien imeytymistä ja sitä, miten keho pystyy niitä hyödyntämään. Runsaasti alkoholia käyttävillä voi olla myös yksipuolinen ruokavalio, jolloin ravintoaineita saadaan muutenkin vähän.
Alkoholin käyttö vaikuttaa uneen monella tapaa heikentävästi. Itse nukahtaminen voi helpottua alkoholin nauttimisen jälkeen, mutta uni itsessään on heikkolaatuista. Alkoholiin liittyvät monet unihäiriöt esimerkiksi unettomuus, lyhyt unijakso, uniapnea ja yöunta häiritsevät jalkojen liikkeet. Alkoholi vaikuttaa uneen jo kohtuullisen käyttömäärän jälkeen. Alkoholiriippuvuuteen liittyy jopa 60 %:lla jokin unihäiriö.
Hyvälaatuinen uni on kattavasti yhteydessä niin fyysisiin kuin psyykkisiinkin voimavaroihimme. Hyvin nukkuneena arjessa jaksaa ja voi paremmin. Lisäksi hyvin nukkuneena jaksaa pitää paremmin myös huolta itsestään ja hyvinvoinnistaan.